La programació cultural de tardor rememora este diumenge la lluita obrera durant la revolució industrial amb el film històric 'Daens'
21 d’octubre 2022

Este diumenge, 23 d'octubre, a les 19.00 hores es projectarà en el Centre Cultural Mario Monreal de Sagunt (carrer Roma, 9) el drama històric _Daens_, pel·lícula belga dirigida per Stijn Coninx.

El film, de 138 minuts de metratge, es va estrenar en 1992 i conta la història d'Adolf Daens, un sacerdot catòlic que va lluitar a Aalst (Bèlgica) pels drets dels treballadors i obrers durant la Revolució Industrial. L'obra va ser nominada a l'Oscar a la millor pel·lícula de parla no anglesa eixe mateix any. L'assistència a la projecció serà gratuïta fins a completar l'aforament.

Després d'un controvertit pas per la universitat, el pare Daens torna a la seua ciutat natal, Aalst, on descobrix les dures condicions laborals de les persones de classe obrera (hòmens, dones, xiquets i xiquetes) de les empreses tèxtils. El reverend presencia com xiquets i xiquetes moren de fred a les fàbriques i com els seus pares ofeguen les seues penes en la taverna; observa l'explotació que la burgesia industrial du a terme sobre les famílies obreres de la ciutat, i inspirat per l'encíclica _Rerum Novarum_ del Papa Lleó XIII els animarà a lluitar per a millorar les seues condicions enmig d'un agitat clima polític i sense perdre mai de vista la seua fe.

En el transcurs de la pel·lícula s'aprecia com Daens lluita pels drets de les famílies obreres donant tot de si mateix. El llargmetratge recrea els escenaris de la típica ciutat industrial europea del segle XIX i les condicions de vida (higiene, alimentació, treball, preocupacions...) de les seues famílies.

La projecció d'este film forma part de l'agenda cultural de tardor que promou la Regidoria de Cultura de l'Ajuntament de Sagunt.

![](/media/zcihpaxu/c2_cine_daens.jpg?width=457.8409090909091&height=850)

*   [](http://www.facebook.com/sharer.php?u=https://aytosagunto.es/va/actualitat/cinema-daens-sagunt-2022-10-21/ "Facebook")
*   [](http://twitter.com/share?url=https://aytosagunto.es/va/actualitat/cinema-daens-sagunt-2022-10-21/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/cinema-daens-sagunt-2022-10-21/ "Linked In")
*   [](mailto:?body=https://aytosagunto.es/va/actualitat/cinema-daens-sagunt-2022-10-21/)